《绮罗香 壬寅春分约徐丈紫山同赋》
清代·厉鹗

水榭收灯，虹梁待燕，判断韶华如许。九十芳辰，一半自今堪数。

娇意绪、欲暖翻寒，懒心性、乍晴还雨。已飘残、梅雪鳞鳞，井桃花信未迟暮。

箫楼应惜冶思，谁在生香径里，和莺低语。约略东风，好似破瓜眉妩。

刚宿露、蝶梦才匀，更惹烟、柳丝偷取。怅年时，一掬春愁，试分知解否。

作者简介：厉鹗（1692-1752），字太鸿，又字雄飞，号樊榭、南湖花隐等，钱塘（今浙江杭州）人，清代文学家，浙西词派中坚人物。康熙五十九年举人，屡试进士不第。家贫，性孤峭。乾隆初举鸿博，报罢。性耽闻静，爱山水，尤工诗馀，擅南宋诸家之胜。著有《宋诗纪事》、《樊榭山房集》等。